BH เตือน! ระวังมิจฉาชีพอ้าง “ชื่อ-แพทย์” อวดสรรพคุณสินค้าเกินจริง
BH เตือน! ระวังมิจฉาชีพอ้าง “ชื่อ-แพทย์” อวดสรรพคุณสินค้าเกินจริง เตรียมดำเนินคดีให้ถึงที่สุดผู้ทำการโฆษณาแอบอ้างดังกล่าว
BH เตือน! ระวังมิจฉาชีพอ้าง “ชื่อ-แพทย์” อวดสรรพคุณสินค้าเกินจริง เตรียมดำเนินคดีให้ถึงที่สุดผู้ทำการโฆษณาแอบอ้างดังกล่าว
14 ก.ค. 2565

บริษัท โรงพยาบาลบำรุงราษฎร์ จำกัด (มหาชน) หรือ BH ออกประกาศแจ้งเตือนการแอบอ้างแพทย์ของโรงพยาบาลบำรุงราษฎร์เพื่อรับรองคุณภาพผลิตภัณฑ์สุขภาพ ผ่านการโฆษณาชวนเชื่อเกี่ยวกับผลิตภัณฑ์สุขภาพผ่านช่องทางสื่อสังคมออนไลน์ต่างๆ
โดยมีการแอบอ้างใช้ภาพถ่ายของแพทย์ ตลอดจนชื่อและโลโก้โรงพยาบาลบำรุงราษฎร์ นำไปตัดต่อ ดัดแปลง เติม และใช้ถ้อยคำโฆษณาอวดอ้างสรรพคุณเกินจริง เพื่อหลอกลวงให้ประชาชนหลงเชื่อว่าเป็นผลิตภัณฑ์ที่แนะนำและรับรองคุณภาพโดยแพทย์ของโรงพยาบาลฯ นั้น
จากการตรวจสอบข้อเท็จจริงพบว่าแพทย์และโรงพยาบาลฯ ไม่มีส่วนเกี่ยวข้องใด ๆ กับผลิตภัณฑ์สุขภาพที่มีการโฆษณาแอบอ้างชื่อโรงพยาบาลบำรุงราษฎร์ ยกตัวอย่างเช่น
-แชมพูสมุนไพรรักษาผมหงอก ผมร่วง หัวล้าน ไม่มีผมหงอกตลอดชีวิต เห็นผลใน 3 วัน
-แผ่นแปะพุง ลดความอ้วน 20 ปี พุงใหญ่หายไปในที่สุด
-นวัตกรรมแผ่นแปะหู รักษาอาการ สูญเสียการได้ยิน หูอื้อ หูหนวกและมีน้ำในหู
-ยาหยอดตา แก้ปัญหาสายตา รักษาโรคตาโดยไม่ต้องผ่าตัด
ดังนั้นขอให้ประชาชนอย่าหลงเชื่อข้อมูลดังกล่าว และขอความร่วมมือไม่ส่งหรือแชร์ข้อมูลดังกล่าวต่อในช่องทางสื่อสังคมออนไลน์ต่างๆ อีกทั้งขอแนะนำให้ประชาชนติดตามข้อมูลข่าวสารจากช่องทางอย่างเป็นทางการของโรงพยาบาลฯ เท่านั้น
ขณะนี้ทางโรงพยาบาลฯ ได้แจ้งความดำเนินคดีตามขั้นตอนของกฎหมายอย่างถึงที่สุดกับผู้ทำการโฆษณาแอบอ้างดังกล่าวแล้วต่อหน่วยงานที่เกี่ยวข้อง ได้แก่ กองบังคับการปราบปรามการกระทำความผิดเกี่ยวกับการคุ้มครองผู้บริโภค (บก.ปคบ.) สำนักงานคณะกรรมการอาหารและยา (อย.) และสำนักงานคณะกรรมการคุ้มครองผู้บริโภค (สคบ.) หากมีข้อสงสัยเกี่ยวกับผลิตภัณฑ์หรือบริการของโรงพยาบาลฯ สามารถสอบถามได้ที่ 1378